In nomine sancte et individue Trinitatis. Notum sit omnibus tam presentibus quam futuris, quod ego Girardus*, dominus ville Arneti, pro redemptione anime mee et antecessorum meorum, conjugis quoque mee et filiorum meorum, quandam elemosinam facio ecclesie Divionensi, cum laude et consensu domini mei Aganonis*, Heduensis episcopi, et fratrum meorum, Hugonis* archidiaconi, Oddonis* vicecomitis et Hulduini* de Mimuris, ecclesiam, videlicet beati Jacobi, et terram a ponte Arroy fluminis, usque ad divisionem Mimuris et Arneti, sicut strata publica, que chimins dicitur, ex ea parte in qua postea cymiterium factum est, determinat. Et hoc laudaverunt et concesserunt milites qui de me habebant casamentum in ipsa terra. Et hoc feci per manum domini mei Lanuini, heremite, et Uldrici, qui ipsum locum gubernabat ut domum Dei. Hoc donum feci sancto Benigno per manum domni Jarentonis abbatis. Ego Girardus hanc donationem laudo et confirmo, similiter uxor mea Helisabeth. Signum Hugonis, archidiaconi. S’ Oddonis, vicecomitis. S’ Hulduini de Mimuris. S’ Widonis Mascherelli. S’ Anserici Curtesi. S’ Uldierii Albani et fratris ejus Waldrici. S’ Odonis Uldrici. S’ Widonis* de Fossato. S’ Maynardi Rufi. S’ Lamberti Febroarii. S’ Walonis et fratris ejus Walterii, clerici. S’ Girardi, fratris ipsorum. Actum apud Arnetum, anno incarnationis Domini millesimo octogesimo octavo.